Når AaB på lørdag spiller næste hjemmekamp i superligaen mod SønderjyskE, bliver det på en ny hjemmebane. Aalborg Stadion skifter nemlig navn til Nordjyske Arena, idet AaB har indgået en tre-årig aftale med Nordjyske Koncernen om navnesponsoratet på Aalborg Stadion. - Jeg synes, vi her har fundet et optimalt match med Nordjyske Koncernen. Og at hele Nordjyllands hold på hele Nordjyllands hjemmebane fremover optræder på Nordjyske Arena giver god mening, siger AaB's kommercielle direktør, Claus Jensen. Også hos Nordjyske Koncernen er der tilfredshed med den udvidede samarbejdsaftale. - Nordjyske Koncernen har i en del år været tribunesponsor, og det har vi været glade for. Da vi hørte, at stadionnavnet ville blive ledigt, besluttede vi at ændre tribunesponsoratet til fordel for et sponsorat baseret på stadionnavnet. Vi mener, at det flugter fint med vores forankring i Nordjylland, at landsdelens største sportsarena nu hedder Nordjyske Arena, siger Nordjyske Mediers marketingdirektør Kim Harboe. Indtil nu har Energi Nord haft navnesponsoratet af Aalborg Stadion, eller Energi Nord Arena.

Opsummering:
AaB får fremover hjemmebane på Nordjyske Arena.